Napomena:

Poštovani roditelji i dragi učenici,

Kada smo započinjali rad s nastavom na daljinu, pretpostavljali smo kraći vremenski period. No s obzirom da je izgledno da će ovakav način rada biti vjerojatno kroz dulji vremenski period, bit će potrebno i vrednovanje rada učenika. Povratna informacija učenika se očekuje periodično. Periodično ću poslati neke zadatke kojima ću moći formativno ocijeniti učenike. Tada ću vas dragi roditelji zamoliti za slanje fotografija. Za sada,molim vas da mi pošaljete rezultate jednog, bilo kojeg rada koje smo radili u 4 tjedna nastave na daljinu do 17. 4. 2020.

Vi, koji imate braću ili sestru u predmetnoj nastavi, možete mi rezultate svoga rada, pitanja, komentare... slati na yammer u privatnoj poruci. Svi ostali molim vas kontaktirajte me na e-mail: bedenica.vjeronauk@gmail.com

Želim vam svima obilje Božjega blagoslova i mira.

**7. 4. 2020. – Veliki tjedan – Veliki Petak.**

Mir i dobro,

U ovome svetom tjednu neka nam uvodna molitva budu riječi biskupa Vjekoslava Huzjaka, kojeg ste upoznali:

Molimo da nam se Bog smiluje, oslobodi ugroze i podari zdravlje duše i tijela. Zasigurno s nama moli i zagovara nas Presveta Bogorodica, naša Odvjetnica i Majka, koja nikada nije napustila svoje odane štovatelje.

Želim Vam od srca blagoslovljen i milošću obdaren Sveti tjedan te Sretan Uskrs i uskršnje blagdane!

Ovoj molitvi i dobrim željama za Uskrs pridružuje se i župnik vlč. Ivan Vragović koji vas ovim putem pozdravlja.

**Podsjetimo se:** govorilo smo o Cvjetnici, danu Isusovog ulaska u Jeruzalem. Kako je u tom gradu 4 dana poslije Cvjetnice sa svojim učenicima imao Posljednju večeru. Posljednja večera za nas je važna jer je na njoj nastala sveta misa. Preko svete mise Isus ostaje povezan sa svojim učenicima.

Danas ćemo govoriti o još jednom važnom danu u Velikom tjednu, a to je **Veliki Petak**.

**Ovo su vaši zadatci:**

* Otvorite udžbenik na 74. stranici
* Pročitajte tekstove na 74. stranici.

**Kratko tumačenje teksta u udžbeniku (74. stranica):**

Isus je za sve nas podnio muku i smrt. On je to učinio zato što je želio to za nas učiniti. Nitko ga na to nije natjerao. Njegovo raspeće na križ ipak nije kraj. Nakon križa slijedi radost Uskrsa. Krist je po križu pobijedio tamu smrti.

Veliki petak je jedini dan kada nema svete mise. U taj dan se slave obredi Velikoga petka. Uvečer se u crkvama otkriva križ, a vjernici prilaze poljubiti Kristov križ. Zahvaljujemo Isusu na žrtvi svoga života za nas.

**Odgovorite** na pitanja usmeno (porazgovarajte s nekim u svome domu).

* Tko je izdao Isusa?
* Na kakvu je smrt osuđen Isus?
* Na koji dan je Isus umro na križu?
* Gdje su Isusa pokopali?

**Riješite radnu bilježnicu na 56. stranici. – rješava se uz prilog 6, a ne 7 kako je pogrešno napisano! Prilog se nalazi u radnoj bilježnici na stranici 79.**

Za kraj sve naučeno ponovite kroz kviz **Veliki ili sveti tjedan** na poveznicama

<https://wordwall.net/hr/resource/529506/vjeronauk/veliki-ili-sveti-tjedan>

<https://wordwall.net/hr/resource/484271/vjeronauk/veliki-tjedan>

Molim vas da do 15. 4. 2020. riješite zadatke.

Do idućeg puta neka vam dobri Bog udijeli svako dobro i neka vas štiti od svega zla.